
 L E G E


     cu privire la difuzarea exemplarelor de opere şi fonograme 



Parlamentul adoptă prezenta lege organică. 






Capitolul  I




        DISPOZIŢII  GENERALE


Articolul 1. Obiectivele legii


Prezenta lege  are drept obiectiv realizarea prevederilor Constituţiei Republicii Moldova şi ale legislaţiei în vigoare privind dreptul de autor şi drepturile conexe, apărarea intereselor titularilor dreptului de autor şi ai drepturilor conexe, precum şi stabilirea unor măsuri administrative în vederea combaterii producerii şi difuzării ilegale a exemplarelor de opere şi fonograme.


Articolul 2. Domeniul de aplicare


(1) Prezenta lege reglementează raporturile aferente procesului de producere şi difuzare a exemplarelor de opere şi fonograme.


(2) Raporturile nereglementate de prezenta lege sînt reglementate de Legea nr.293-XIII din 23 noiembrie 1994 privind dreptul de autor şi drepturile conexe şi de alte acte normative.


(3) În cazul în care un tratat internaţional la care Republica Moldova este parte stabileşte alte norme decît cele prevăzute de prezenta lege, prioritate  au reglementările tratatului internaţional.


Articolul 3. Noţiuni principale


În sensul prezentei legi, se definesc următoarele noţiuni principale:


operă - operă audiovizuală, program pentru calculator sau bază de date electronică(

exemplar de operă sau fonogramă - copie a unei opere sau fonograme, imprimată pe orice suport material, produsă, direct sau indirect, de pe original sau de pe o altă copie a operei sau fonogramei(

producere a exemplarelor de opere sau fonograme - executarea unei ori mai multor copii ale operei sau fonogramei, cu respectarea dreptului de autor şi a drepturilor conexe, în condiţiile prezentei legi şi ale legislaţiei privind dreptul de autor şi drepturile conexe(

difuzare a exemplarelor de opere sau fonograme - importul, exportul, distribuirea, închirierea sau comercializarea, în orice mod şi sub orice formă, a exemplarelor de opere sau  fonograme în condiţiile prezentei legi şi ale legislaţiei privind dreptul de autor şi drepturile conexe(

difuzor al exemplarelor de opere sau fonograme - persoană fizică sau  juridică care îşi asumă, în condiţiile legii, responsabilitatea de a organiza, a efectua şi a finanţa difuzarea exemplarelor de opere sau fonograme, fiind autorizată în prealabil cu executarea acestor acţiuni de către titularii dreptului de autor şi drepturilor conexe asupra acestor opere sau fonograme(

depozitare a exemplarelor de opere sau fonograme - deţinerea exemplarelor de opere sau fonograme în spaţii comerciale sau în anexele acestora, în alte spaţii sau în mijloace de transport(

copertă a operei sau a fonogramei - parte a ambalajului care conţine reprezentarea grafică a informaţiei privind administrarea drepturilor asupra operei sau fonogramei, fixată pe orice suport material, care trebuie să însoţească fiecare exemplar de operă sau fonogramă(

marcaj de control - etichetă de model unic sub formă de imagine tridimensională, cu un nivel special de protecţie pe partea exterioară, realizată pe un suport autoadeziv şi autodistructiv, avînd înscris pe ea un cod alfanumeric ce reprezintă seria şi numărul înregistrării exemplarului de operă sau fonogramă.


Articolul 4. Funcţiile Agenţiei de Stat pentru Drepturile de Autor



         în domeniul difuzării exemplarelor de opere şi fonograme


(1) În scopul de a asigura respectarea dreptului de autor şi drepturilor conexe şi a realiza prevederile prezentei legi, Agenţia de Stat pentru Drepturile de Autor, denumită în continuare Agenţie, exercită următoarele funcţii în domeniul difuzării exemplarelor de opere şi fonograme:


a) ţine sub control respectarea prezentei legi(

b) ţine şi administrează Registrul de stat al titularilor marcajelor de control, denumit în continuare Registru de stat(

c) eliberează marcaje de control(

d) efectuează expertiza  specializată a exemplarelor de opere şi fonograme(

e) instituie şi administrează Fondul naţional al obiectelor dreptului de  autor şi drepturilor conexe(

f) exercită alte funcţii şi prestează servicii stabilite de prezenta lege şi de alte acte normative.


(2) Agenţia afişează în publicaţiile sale numele şi prenumele persoanelor fizice sau denumirile persoanelor juridice autorizate cu producerea şi/sau difuzarea exemplarelor de opere sau fonograme, publică deciziile privind înregistrarea ori refuzul înregistrării acestor persoane în Registrul de stat, alte materiale aferente difuzării exemplarelor de opere şi fonograme.


Articolul 5. Condiţiile difuzării exemplarelor de opere şi fonograme 


(1) Persoanele care difuzează exemplare de opere sau fonograme sînt obligate să solicite Agenţiei înregistrarea lor în Registrul de stat şi acordarea marcajelor de control corespunzătoare denumirilor şi numărului de exemplare de opere sau fonograme destinate difuzării.


(2) Difuzarea exemplarelor de opere sau fonograme se permite cu respectarea următoarelor condiţii:


a) fiecare exemplar de operă şi fonogramă (sau coperta acestuia) va conţine informaţia privind administrarea drepturilor asupra operei sau fonogramei şi marcajul de control respectiv(

b) difuzorul va dispune de o factură autentificată prin semnătura şi ştampila titularului de drepturi asupra exemplarelor de opere sau fonograme, în care vor fi indicate denumirea, preţul, numărul de exemplare şi suma (în lei) pentru fiecare denumire de operă sau fonogramă(

c) difuzorul va dispune de certificatul de înregistrare în Registrul de stat şi  de adeverinţa de obţinere a marcajelor de control(

d) difuzorul va dispune de un contract cu anexele respective, în formă scrisă, înregistrat la Agenţie în modul stabilit, care îi va permite să difuzeze într-un anumit mod exemplarele respective de opere sau fonograme(

e) difuzorul va dispune şi de alte documente stabilite de Guvern.






   Capitolul  II



   ÎNREGISTRAREA  ÎN  REGISTRUL  DE  STAT


Articolul 6. Înregistrarea


(1) Pentru înregistrare în Registrul de stat, persoanele fizice şi juridice care produc şi/sau difuzează exemplare de opere sau fonograme prezintă Agenţiei următoarele documente:


a) cererea, de modelul stabilit(

b) buletinul de identitate sau paşaportul (pentru persoanele fizice)(

c) statutul (pentru persoanele juridice)(

d) certificatul de înregistrare a întreprinderii sau organizaţiei (pentru persoanele juridice)(

e) certificatul de atribuire a codului fiscal (pentru persoanele juridice)(

f) documentul privind domiciliul - pentru persoanele fizice sau privind sediul - pentru persoanele juridice(

g) contractele de autor şi alte acte juridice încheiate cu titularul dreptului de autor şi drepturilor conexe asupra operelor sau fonogramelor, în care se indică modalităţile permise de producere şi/sau difuzare a exemplarelor de opere şi fonograme(

h) documentele privind adresa spaţiilor în care se va desfăşura  activitatea de producere şi/sau difuzare, inclusiv a spaţiilor destinate depozitării  exemplarelor de opere sau fonograme(

i) alte documente prevăzute de Regulamentul Registrului de stat.


(2) În cazul în care documentele, specificate la alin.(1) lit.b)-i), se modifică sau se completează, persoanele fizice sau juridice care produc şi/sau difuzează exemplare de opere sau fonograme sînt obligate să prezinte Agenţiei şi documentele privind modificările sau completările respective. 


(3) Documentele specificate la alin.(1) lit.b)-i) şi alin.(2) se prezintă în original, cu anexarea copiilor la dosarul solicitantului.


(4) Cererea specificată la alin.(1) lit.a) şi copiile documentelor specificate la alin.(1) lit.b)-i) trebuie să  fie  vizate de persoanele fizice prin semnătura solicitantului, o  dată  cu  prezentarea buletinului  de identitate sau a paşaportului, iar de persoanele juridice - prin semnătura conducătorului  şi  ştampila solicitantului.


(5) Documentele prevăzute la alin.(1) se prezintă Agenţiei în  termen de       30 de zile de la data intrării  în vigoare a prezentei  legi  sau  cu  cel  puţin             30 de zile înainte de începerea activităţii de difuzare a  exemplarelor de opere sau  fonograme.


Articolul 7. Decizia privind înregistrarea sau  refuzul  înregistrării  


(1) În termen  de 30 de zile de la data primirii  cererii şi  a documentelor respective, Agenţia este obligată  să  emită  decizia privind înregistrarea sau  refuzul  înregistrării în Registrul  de stat.


(2)  Decizia privind refuzul  înregistrării se emite în următoarele temeiuri:


a) încălcarea prevederilor prezentei  legi  sau  ale altor acte normative(

b) încălcarea dreptului  de autor sau  a drepturilor conexe(

c) prezentarea documentelor sau  a materialelor neconforme sau falsificate.


(3) Decizia privind refuzul  înregistrării poate fi  atacată în instanţele judecătoreşti competente conform  procedurii  stabilite.


(4) În cazul  intrării  în vigoare a deciziei privind refuzul  înregistrării  în Registrul  de stat, documentele depuse în condiţiile  art.6 se restituie solicitantului.


(5) Decizia privind refuzul  înregistrării nu  lipseşte persoana fizică  sau  juridică  de dreptul  de a depune la Agenţie o  nouă  cerere de înregistrare după  înlăturarea încălcărilor comise.


Articolul 8. Certificatul  de înregistrare


(1) În baza deciziei privind înregistrarea, după  consemnarea informaţiilor necesare în Registrul  de stat, Agenţia eliberează  solicitantului  certificatul  de înregistrare de modelul  stabilit.


(2) Certificatul  de înregistrare este valabil  pe termen de un an  de la data eliberării  lui.  În cazul  cînd în activitatea persoanei fizice sau  juridice care produce şi/sau  difuzează  exemplare de opere sau fonograme survin  careva schimbări, aceasta este obligată să  prezinte Agenţiei  documentele respective pentru  eliberarea unui  nou certificat de înregistrare.

     Capitolul III

  MARCAJUL   DE  CONTROL


Articolul 9. Marcajul de control 


(1) Înainte de a difuza exemplarele de opere şi fonograme,  pe fiecare dintre acestea sau  pe coperta lor se aplică marcajul  de control în modul  şi  în  locul stabilit.


(2) Marcajul  de control confirmă  legalitatea şi  justeţea utilizării  exemplarelor de opere şi fonograme, pe care este aplicat, şi asigură respectarea dreptului  de autor şi a drepturilor conexe.


(3) Lipsa marcajelor  de control pe exemplarele de opere şi  fonograme atestă  lipsa dreptului  de valorificare a acestor exemplare.


(4)  Marcajul  de control  conţine un cod alfanumeric, compus dintr-o  serie din  2 litere şi  dintr-un  număr din 7 cifre.  În dependenţă de suportul  material  pe care au  fost  imprimate exemplarele de opere sau fonograme,  se stabilesc următoarele serii  ale marcajelor de control:


a) litera "A" şi  una din literele de la "A" la "Z", conform alfabetului  - pentru casetele audio (MC)(

b) litera "V" şi  una din literele de la "A" la "Z", conform alfabetului  - pentru casetele video (VHS)(
c) litera "D" şi  una din literele de la "A" la "Z", conform alfabetului  - pentru compact-discurile de orice format (CD,  DVD etc.)(
d) litera "X" şi  una din literele de la "A" la "Z", conform alfabetului  - pentru alte suporturi  materiale, cunoscute în prezent sau  care urmează a fi  descoperite.

(5) În primele 15 zile ale fiecărui  trimestru,  persoanele specificate la art.5 alin.(1) prezintă Agenţiei  informaţia stabilită  privind difuzarea exemplarelor de opere şi  fonograme pe care au  fost  aplicate marcajele de control.

Articolul 10. Producerea marcajelor de control şi  tariful 



 pentru eliberarea lor

(1)  Marcajele de control  se produc la comanda Agenţiei, în condiţiile stabilite de Guvern. Tehnologia producerii  marcajelor de control  asigură  folosinţa lor unică.

(2)  Guvernul stabileşte tariful  pentru eliberarea marcajelor de control. Mijloacele obţinute de la eliberarea marcajelor de control se acumulează  pe un cont extrabugetar corespunzător al  Agenţiei şi  se folosesc la asigurarea producerii, înregistrării şi  eliberării marcajelor de control, precum  şi  la exercitarea controlului  asupra executării  prezentei  legi.

Articolul 11. Eliberarea marcajelor de control

(1) Agenţia eliberează marcajele de control în temeiul deciziei emise de ea, după obţinerea de către solicitant a certificatului de înregistrare în Registrul de stat.

(2) Pentru obţinerea marcajelor de control, persoanele fizice şi juridice care produc şi/sau difuzează exemplare de opere sau fonograme sînt obligate să prezinte Agenţiei următoarele documente:

a) cererea de modelul stabilit, în care se indică:

- denumirea operei şi fonogramei imprimate în limba originalului(
- tipul suportului material pe care este imprimată opera sau fonograma(
- numele (denumirea) titularului dreptului de autor şi drepturilor conexe(
- numărul exemplarelor de opere şi fonograme(
- alte informaţii(
b) contractele de autor şi alte acte juridice încheiate cu titularul dreptului de autor şi drepturilor conexe asupra operei sau fonogramei în care se stipulează modalităţile autorizate de  producere şi/sau difuzare a exemplarelor de opere şi fonograme(
c) documentele vamale ce confirmă importul exemplarelor de opere sau fonograme în Republica Moldova(
d) documentele ce confirmă producerea în Republica Moldova a  exemplarelor de opere sau fonograme(
e) alte documente stabilite de Guvern.

(3) În scopul creării unei baze de date operative privind legalitatea difuzării în Republica Moldova a exemplarelor de opere şi fonograme, o dată  cu documentele prevăzute la alin.(2), la Agenţie se depune cîte un exemplar de operă sau fonogramă destinat difuzării, iar în caz de necesitate - şi logotipul titularului de drepturi.

(4) Documentele specificate la alin.(2) şi exemplarele de opere şi fonograme specificate la alin.(3) se prezintă Agenţiei cu cel puţin 30 de zile înainte de începerea activităţii de difuzare a  exemplarelor de opere şi fonograme.

Articolul 12. Decizia privind eliberarea sau refuzul eliberării 

 marcajelor de control

(1) În termen de 15 zile lucrătoare de la data primirii documentelor specificate la art.11 alin.(2), Agenţia este obligată să emită decizia privind eliberarea sau refuzul eliberării marcajelor de control.

(2) În temeiul deciziei privind eliberarea marcajelor de control, solicitantul achită suma respectivă pentru cantitatea necesară, depune la Agenţie copia documentelor bancare de plată, obţinînd marcajele de control cu seriile şi numerele corespunzătoare, precum şi adeverinţa de modelul stabilit ce atestă obţinerea acestor marcaje.

(3) Decizia privind refuzul eliberării marcajelor de control se emite în următoarele temeiuri:

a) încălcarea prevederilor prezentei legi sau ale altor acte normative;

b) încălcarea dreptului de autor sau a drepturilor conexe;

c) prezentarea de către solicitant a documentelor sau a materialelor neconforme sau falsificate.

(4) Decizia privind refuzul eliberării marcajelor de control poate fi atacată în instanţele judecătoreşti competente conform procedurii stabilite.

(5) În cazul intrării în vigoare a deciziei privind refuzul eliberării marcajelor de control, documentele şi materialele depuse în conformitate cu art.11 alin.(2) şi (3) se restituie solicitantului.

(6) Decizia privind refuzul eliberării marcajelor de control nu lipseşte persoana fizică sau juridică de dreptul de a depune la Agenţie o nouă cerere de eliberare a marcajelor de control după înlăturarea tuturor încălcărilor comise.

Articolul 13. Aplicarea marcajelor de control

(1) Marcajele de control se aplică pe exemplarele de opere şi fonograme de către colaboratorii Agenţiei în termen de 20 de zile de la data emiterii deciziei privind eliberarea marcajelor de control.

(2) Pe fiecare copertă a exemplarului de operă sau fonogramă se aplică un singur marcaj de control. În cazul în care coperta conţine date referitoare la cîteva exemplare diferite, pe ea se aplică un singur marcaj de control.

(3) Pe exemplarele de opere sau fonograme importate marcajele de control se aplică, la solicitarea importatorului, după perfectarea documentelor vamale de import, înainte de difuzarea acestor exemplare.

(4) Pe exemplarele de opere sau fonograme destinate exportului marcajele de control se aplică, la solicitarea exportatorului, pînă la perfectarea documentelor vamale de export.

(5) La perfectarea documentelor pentru exportul exemplarelor de opere sau fonograme, autorităţile vamale sînt obligate să solicite prezentarea de către exportatori a documentelor care certifică obţinerea marcajelor de control şi aplicarea acestora pe exemplarele exportate.

(6) Difuzarea exemplarelor de opere şi fonograme, care cad sub incidenţa prezentei legi, fără aplicarea marcajelor de control, este interzisă.

Articolul 14. Comercializarea exemplarelor de opere şi fonograme

(1) Modul de comercializare a exemplarelor de opere şi fonograme se stabileşte de către Guvern, la propunerea Agenţiei.

(2) Sînt comercializate numai exemplarele de opere şi fonograme pe care au fost aplicate marcajele de control şi numai în încăperi speciale destinate comercializării lor.

Articolul 15. Regimul de depozitare şi transportare a exemplarelor 

 de opere şi fonograme nemarcate 

(1) Depozitarea exemplarelor de opere şi fonograme fără aplicarea marcajelor de control este interzisă, cu excepţia cazurilor specificate la alin.(3).

(2) Transportarea pe teritoriul Republicii Moldova a exemplarelor de opere şi fonograme fără aplicarea marcajelor de control este interzisă, cu excepţia cazurilor transportării lor pînă la locul de destinaţie, după perfectarea documentelor vamale de import, precum şi a cazurilor specificate la alin.(3).

(3) Marcajele de control nu se aplică pe exemplarele de opere şi fonograme valorificate de persoanele fizice exclusiv în scopuri personale, în conformitate cu legislaţia privind dreptul de autor şi drepturile conexe.

Capitolul  IV

RĂSPUNDEREA  PENTRU  ÎNCĂLCAREA  LEGII. 

DISPOZIŢII  FINALE  ŞI  TRANZITORII

Articolul 16. Răspunderea pentru încălcarea legii

(1) Valorificarea exemplarelor de opere şi fonograme, inclusiv difuzarea lor, cu violarea dreptului de autor sau a drepturilor conexe ori cu încălcarea prezentei legi se consideră ilegală.

(2) Falsificarea, producerea, distrugerea, utilizarea sau comercializarea ilicită a marcajelor de control, producerea ori difuzarea ilegală a exemplarelor de opere sau fonograme, precum şi alte încălcări ale prezentei legi atrag răspunderea administrativă sau penală prevăzută de legislaţia în vigoare privind dreptul de autor şi drepturile conexe.

(3) Exemplarele de opere şi fonograme difuzate ilegal sînt confiscate conform hotărîrii instanţei judecătoreşti competente. Aceste exemplare pot fi transmise titularului dreptului de autor şi drepturilor conexe, la cererea acestuia. Exemplarele de opere şi fonograme confiscate şi nesolicitate de titularul dreptului de autor şi drepturilor conexe urmează a fi comercializate sau nimicite conform hotărîrii instanţei judecătoreşti competente. Procedura de nimicire a exemplarelor de opere şi fonograme confiscate este controlată de Agenţie. Cheltuielile aferente  nimicirii le suportă persoana vinovată.

(4) Materialele şi utilajele folosite la producerea şi/sau difuzarea ilegală a marcajelor de control sau a exemplarelor de opere şi fonograme sînt confiscate şi transmise în proprietatea statului prin hotărîre a instanţei judecătoreşti competente.

(5) Marcajele de control contrafăcute, falsificate, produse, utilizate, aplicate şi/sau comercializate ilegal sînt confiscate şi nimicite în temeiul deciziei Agenţiei.

(6) În cazul în care persoana juridică încalcă grav sau sistematic prezenta lege, activitatea acesteia se suspendă pe un termen de la 30 la 90 de zile, în baza hotărîrii instanţei judecătoreşti competente.

Articolul 17. Controlul asupra respectării prevederilor prezentei legi

(1) Controlul asupra respectării prevederilor prezentei legi se exercită de către colaboratorii Agenţiei şi ai altor autorităţi publice abilitate legal cu funcţii de control.

(2) Exemplarele de opere şi fonograme presupuse ca fiind produse şi/sau difuzate ilegal, precum şi materialele şi utilajele folosite la producerea şi/sau difuzarea ilegală a exemplarelor de opere şi fonograme ori a marcajelor de control sînt sechestrate sau ridicate de către colaboratorii autorităţilor publice specificate la alin.(1), cu întocmirea proceselor-verbale, în condiţiile legii.

(3) Reprezentanţii titularilor dreptului de autor şi ai drepturilor conexe, autorizaţi prin procură, sînt în drept să însoţească, la cererea lor, reprezentanţii organelor abilitate cu funcţii de control în timpul efectuării controlului asupra respectării prevederilor prezentei legi.

Articolul 18. Dispoziţii finale şi tranzitorii

(1) Prezenta lege intră în vigoare după expirarea termenului de 90 de zile de la data publicării ei în Monitorul Oficial al Republicii Moldova.

(2) Exemplarele de opere şi fonograme produse sau importate înainte de intrarea în vigoare a prezentei legi pot fi difuzate fără aplicarea marcajelor de control o perioadă de 90 de zile de la data publicării prezentei legi, cu condiţia că difuzorii acestor exemplare de opere şi fonograme dispun de certificat de înregistrare în Registrul de stat.

(3) După data intrării în vigoare a prezentei legi, exemplarele de opere şi fonograme se vor difuza numai cu respectarea prevederilor acesteia.

(4) Guvernul:

a) în termen de 30 de zile de la data publicării prezentei legi, în scopul asigurării producerii marcajelor de control, va organiza un tender cu participarea producătorilor respectivi din diferite state ale lumii;

b) în termen de 60 de zile de la data publicării prezentei legi, va asigura finanţarea, din fondul său de rezervă, a producerii şi eliberării primei partide de      1 milion de marcaje de control, cu restituirea la bugetul de stat a mijloacelor băneşti utilizate, după eliberarea către utilizatori a marcajelor de control;

c) în termen de 90 de zile de la data publicării prezentei legi:

- va elabora şi va aproba Regulamentul cu privire la modul de producere, eliberare şi aplicare a marcajelor de control pe exemplarele de opere şi fonograme şi Regulamentul cu privire la modul de înregistrare în Registrul de stat al titularilor marcajelor de control;

- va prezenta Parlamentului propuneri pentru aducerea legislaţiei în vigoare în concordanţă cu prezenta lege;

- va aduce actele sale normative în concordanţă cu prezenta lege;

- va asigura reexaminarea şi anularea de către ministere şi departamente a actelor lor normative ce contravin prezentei legi.

(5) Pînă la aducerea în concordanţă cu prezenta lege, legislaţia în vigoare se aplică în măsura în care nu contravine prevederilor prezentei legi.

PREŞEDINTELE  PARLAMENTULUI

EUGENIA  OSTAPCIUC

Chişinău, 14 noiembrie 2002.

Nr.1459-XV.

